اوسته ليک، يارپاق غئيري-سياسي بير قزئت اولساق دا، سيياستين مدنيت اوزرينده بوراخديغي تاثيري قولاق‌آردينا وورماغي به‌يه‌نمه‌دي. سياست چونکي گونئيين سياياسي دورومو نظره آلينديقدا مدني-ايجتيماعي بير قزئت موعين بير ايجتيماعي بوجاقدان آدي‌چکيلن قايدالارا توخونمالي‌دير. چونکي ايسته‌نيلن سياسي حاديثه آنجاق بيزيم گومان ائتديیيميز ايستيقامتده دئييل، چوخ‌اؤلچولو بير بيچيمده گليشير. اولايلارين بئله گليشمه‌سي اورا گتيريب چيخارير کي، یالنیز بيلگين‌لر، يازيچي‌لار، شاعيرلر و اينجه‌صنعت خاديم‌لري دئییل، حتتا سياستچي‌لر ده تاريخ آراباسي‌نين تکرلري آلتيندا قابيرغالاري‌نين سينديغيني گؤرورلر. بئله بير آندا منليیي دانيليب اونودولموش خالق‌لار اؤز پاي‌لاريني اورتاشرقين کئچميشينه جالانميش سولغون خاطيره‌لرده دئييل، وارليق‌لاريني قورويا بيله‌جک سياسي، ايجتيماعي و مدني قورولوش‌لاردا آختاريرلار. اونلار حاقلي اولاراق گومان ائديرلر کي، سؤز، ويجدان و عقيده آزادليغي آنجاق دئموکراتيک سياسي قورولوش‌لاردا گئرچکلشه بيلر. هانسي اؤلکه‌نين و يا هانسيسا بير حؤکومتين دئموکراتيک اولدوغو ايدئاسينا باخماياراق، دئموکراتيانين معياري اينسان‌لارين سؤز، ويجدان و عقيده آزادليغينا نه قده‌ر سايقي بسله‌ييب اونلاري قورودوغوندان آسيلي‌دير. بو کسکين سورونون نظري و فلسفي کؤک‌لريني آراشديرماغي يارپاق ياراديجي هئيتي اؤزونون بؤيوک بورجو سانميشدي.